# ṛtu-saṁhāram

mahākavi-kālidāsa-viracitam |

(1)

### prathamaḥ sargaḥ

# grīṣma-ṛtu-varṇanam

pracaṇḍa-sūryaḥ spṛhaṇīya-candramāḥ sadāvagāha-kṣata-vāri-sañcayaḥ |

dināntaramyo’bhuypaśānta-manmatho nidāgha-kālo’yam upāgataḥ ||1||

niśāḥ śaśāṅka-kṣata-nīla-rājayaḥ kvacid vicitraṁ jala-yantra-mandiram |

maṇi-prakārāḥ sarasaṁ ca candanaṁ śucau priye yānti janasya sevyatām ||2||

suvāsitaṁ harmya-talaṁ manoharaṁ priyā-mukhocchvāsa-vikampitaṁ madhu |

sutantri-gītaṁ madanasya dīpanaṁ śucau niśīthe’nubhavanti kāminaḥ ||3||

nitamba-bimbaiḥ sadukūla-mekhalaiḥ stanaiḥ sahārābharaṇaiḥ sa-candanaiḥ |

śiroruhaiḥ snāna-kaṣāya-vāsitaiḥ striyo nidāghaṁ śamayanti kāminām ||4||

nitānta-lākṣā-rasa-rāga-rañjitair nitambinīnāṁ caraṇaiḥ sa-nūpuraiḥ |

pade pade haṁsa-rutānukāribhir janasya cittaṁ kriyate sa-manmatham ||5||

payodharāś candana-paṅka-carvitās tuṣāra-gaurārpita-hāra-śekharāḥ |

nitamba-deśāś ca sa-hema-mekhalāḥ prakurvate kasya mano na sotsukam ||6||

samudgata-sveda-citāṅga-sandhayo vimucya vāsāṁsi gurūṇi sāmpratam |

staneṣu tanv-aṁśukam unnata-stanā niveśayanti pramadāḥ sa-yauvanāḥ ||7||

sa-candanāmbu-janodbhavānilaiḥ sahāra-yaṣṭi-stana-maṇḍalārpaṇaiḥ |

sa-vallakī-kākali-gīta-niḥsvanair nibodhyate supta ivādya manmathāḥ ||8||

siteṣu harmyeṣu niśāsu yoṣitāṁ sukha-prasuptāni mukhyāni candramāḥ |

vilokya nūnaṁ bhṛśaṁ utsukaś cairaṁ niśākṣaye yāti hriyeva pāṇḍutām ||9||

asahya-vātoddhata-reṇu-maṇḍalā pracaṇḍa-sūryātapa-tāpitā mahī |

na śakyate draṣṭum api pravāsibhiḥ priyā-viyogānala-dagdham ātasaiḥ ||10||

mṛgāḥ pracaṇḍātapa-tāpitā bhṛśaṁ tṛṣā mahatyā pariśuṣka-tālavaḥ |

vanāntare toyam iti pradhāvitāḥ nirīkṣya bhinnāñjana-sannibhaṁ nabhaḥ ||11||

sa-vibhramaiḥ sasmita-jihma-vīkṣitair vilāsavatyā manasi pravāsinām |

anaṅga-sandīpanam āśu kurvate yathā pradoṣāḥ śaśi-cāru-bhūṣaṇāḥ ||12||

raver mayūkhair abhitāpito bhṛśaṁ vidahyamānaḥ pathi sapta-pāṁsubhiḥ |

avāṅmukho jihma-gatiḥ śvasan muhuḥ phaṇī mayūrasya tale niṣīdati ||13||

tṛṣā mahatyā hata-vikramodyamaḥ śvasan muhur dūra-vidāritānanaḥ |

na hanty adūre’pi gajān mṛgeśvaro vilola-jihvaś calitāgra-kesaraḥ ||14||

viśuṣka-kaṇṭhāhṛta-sīkarāmbhaso gabhastibhir bhānumato’nutāpitāḥ |

pravṛddha-tṛṣṇopahatā jalārthino na dantinaḥ kesariṇo’pi bibhyati ||15||

hutāgni-kalpaiḥ savitur gabhastibhiḥ kalāpinaḥ klānta-śarīra-cetasaḥ |

na bhoginaṁ ghnanti samīpa-vartinaṁ kalāpa-cakreṣu niveśitānanam ||16||

sabha-drumas taṁ pariśuṣka-kardamaṁ saraḥ kahnan nāyatapotṛ-maṇḍalaiḥ |

raver mayūkhair abhitāpti bhṛśaṁ varāha-yūtho viśatīva bhūtalam ||17||

vivasvatā tīkṣṇatarāṁśu-mālinā sapaṅka-toyāt saraso’bhitāpitaḥ |

utplutya bhekas tṛṣitasya bhoginaḥ phaṇātapatrasya tale niṣīdati ||18||

samuddhṛtāśeṣa-mṛṇāla-jālakaṁ vipanna-mīnaṁ druta-bhīta-sārasam |

parasparotpīana-saṁhatair gajaiḥ kṛtaṁ saraḥ sāndra-vimarda-kardamam ||19||

ravi-prabhodbhinna-śiromaṇi-prabhor vilola-jihvādvaya-līḍha-mārutaḥ |

viṣāgni-sūryātapa-tāpitaḥ phaṇī na hanti maṇḍūka-kulaṁ tṛṣākulam ||20||

sa-phenalolāyata-vaktra-sampuṭaṁ viniḥsṛtālohita-jihvam unmukham |

tṛṣākulaṁ niḥsṛtam adri-gahvarād avekṣyamāṇaṁ mahiṣī-kulaṁ jalam ||21||

paṭutara-dava-dāhocchuṣka-sasya-prarohāḥ

paruṣa-pavana-vegotkṣipta-saṁśuṣka-parṇāḥ |

dinakara-paritāpa-kṣīṇa-toyāḥ samantād

vidadhati bhayam uccair vīkṣyamāṇā vanāntāḥ ||22||

śvasiti vihaga-vargaḥ śīrṇa-parṇa-druma-sthaḥ

kapi-kulam upayāti kalāntam adrer nikuñjam |

bhramati gavaya-yūthaḥ sarvatas toyam icchañ

charabha-kulam ajihmaṁ proddharaty ambu-kūpam ||23||

vikaca-nava-kusumbha-svaccha-sindūra-bhāsā

prabala-pavana-vegodbhūta-vegena tūrṇam |

taṭa-viṭapa-latāgrāliṅgana-vyākulena

diśi diśi paridagdhā bhūtayaḥ pāvakena ||24||

jvalati pavana-vṛddhaḥ vartamānāṁ darīṣu

sphuṭati paṭu-ninādaiḥ śuṣka-vaṁśa-sthalīṣu |

prasarati tṛṇa-madhye lamba-vṛddhiḥ kṣaṇena

glapayati mṛga-vargaṁ prānta-lagno davāgniḥ ||25||

bahutara iva jātaḥ śālmalīnāṁ vaneṣu

sphurati kanaka-gauraḥ koṭareṣu drumāṇām |

pariṇata-dala-śākhānutpatan prāṁśu-vṛkṣān

bhramati pavana-dhūtaḥ sarvato’gnir vanānte ||26||

gaja-gavaya-mṛgendrā vahni-santapta-dehāḥ

suhṛda iva sametā dvandva-bhāvaṁ vihāya |

hutavaha-parikhedād āśu nirgatya kakṣād

vipula-pulina-deśān nimnagāṁ saṁviśanti ||27||

kamala-vana-citāmbuḥ pāṭalāmoda-ramyaḥ

sukha-salila-niṣekaḥ sevya-candrāṁśu-hāraḥ |

vrajatu tava nidāghaḥ kāminībhiḥ sameto

niśi sulalitagīte harmya-pṛṣṭhe sukhena ||28||

iti prathama-sargaḥ grīṣma-ṛtu-varṇane samāptaḥ

||1||

--o)0(o--

(2)

### dvitīyaḥ sargaḥ

# varṣā-ṛtu-varṇanam

samīrakāmbhodhara-matta-kuñjaras

taḍit-patāko’śani-śabda-mardalaḥ |

samāgato rājavad uddhata-dyutir

ghanāgamaḥ kāmi-jana-priyaḥ priye ||1||

nitānta-nīlotpala-patra-kāntibhiḥ

kvacit prabhinnāñjana-rāśi-sannibhaiḥ |

kvacit sagarbha-pramadā-stana-prabhaiḥ

samācitaṁ vyoma dhanaiḥ samantataḥ ||2||

tṛṣākulaiś cātaka-pakṣiṇāṁ kulaiḥ

prayācitās toya-bharāvalambinaḥ |

prayānti mandaṁ bahudhāravarṣiṇo

balāhakāḥ śrotra-manohara-svanāḥ ||3||

balāhakaś cāśani-śabda-mardalāḥ

surendra-cāpaṁ dadhatas taḍid-guṇam |

sutīkṣṇa-dhārā-patanogra-sāyakais

tudanti cetaḥ prasabhaṁ pravāsinām ||4||

prabhinna-vaidūrya-nibhais tṛṇāṅkuraiḥ

samācitāprotthita-kandalī-dalaiḥ |

vibhāti śukletara-ratna-bhūṣitā

vārāṅganeva kṣitir indra-gopakaiḥ ||5||

sadā manojñaṁ svanad-utsavotsukaṁ

vikīrṇa-vistīrṇa-kalāpa-śobhitam |

sasambhramāliṅgana-cumbanākulaṁ

pravṛtta-nṛtyaṁ kulam adya barhiṇām ||6||

nipātayantyaḥ paritas taṭa-drumān

pravṛddha-vegaiḥ salilair anirmalaiḥ |

striyaḥ suduṣṭā iva jāti-vibhramāḥ

prayānti nadyas tvaritaṁ payonidhim ||7||

tṛṇotkarair udgata-komalāṅkurair

vicitra-nīla-hariṇī-mukha-kṣataiḥ |

vanāni vaindhyāni haranti mānasaṁ

vibhūṣitāny udgata-pallavair dṛśaiḥ ||8||

vilola-netrotpala-śobhitānanair

mṛgaiḥ samantād upajāta-sādhvasaiḥ |

samācitā saikatinī vana-sthalī

samutsukatvaṁ prakaroti cetasaḥ ||9||

abhīkṣṇam uccair dhvanatā payo-mucā

ghanāndhakārīkṛta-śarvarīṣv api |

taḍit-prabhā-darśita-mārga-bhūmayaḥ

prayānti rāgād abhisārikāḥ stiryaḥ ||10||

payodharair bhīma-gabhīra-niḥsvanais

taḍidbhir udvejita-cetaso bhṛśam |

kṛtāparādhān api yoṣitaḥ priyān

pariṣvajante śayane nirantaram ||11||

vilocanendīvara-vāri-bindubhir

niṣikta-bimbādhara-cāru-pallavāḥ |

nirasta-mālyābharaṇānulepanāḥ

sthitā nirāśāḥ pramadāḥ pravāsinām ||12||

vipāṇḍuraṁ kīṭa-rajas-tṛṇānvitaṁ

bhujaṅgavad vakra-gati-prasarpitam |

sa-sādhvasair bheka-kulair nirīkṣitaṁ

prayāti nimnābhimukhaṁ navodakam ||13||

vipatra-puṣpāṁ nalinīṁ samutsukā

vihāya bhṛṅgāḥ śruti-hāri-niḥsvanāḥ |

patanti mūḍhāḥ śikhināṁ pranṛtyatāṁ

kalāpa-cakreṣu navotpalāśayā ||14||

vana-dvipānāṁ nava-vārida-svanair

madānvitānāṁ dhvanatāṁ muhur muhuḥ |

kapola-deśā vimalotpala-prabhāḥ

sabhṛṅga-yūthair mada-vāribhiś citā ||15||

sitotpalābhāmbuda-cumbitopalāḥ

samācitāḥ prasravaṇaiḥ samantataḥ |

pravṛtta-nṛtyaiḥ śikhibhiḥ samākulāḥ

samutsukatvaṁ janayanti bhūdharāḥ ||16||

kadamba-sarjārjuna-ketakī-vanaṁ

vikampayaṁs tat-kusumādhivāsinaḥ |

samīkarābhodhara-saṅga-śītalaḥ

samīraṇaḥ kaṁ na karoti sotsukam ||17||

śiroruhaiḥ śroṇi-taṭāvalambibhiḥ

kṛtāvataṁsaiḥ kusumaiḥ sugandhibhiḥ |

stanaiḥ sahārair vadanaiḥ sasīdhubhiḥ

striyo ratiṁ sañjanayanti kāminām ||18||

taḍil-latā-śakra-dhanur-vibhūṣitāḥ

payodharās toya-bharāvalambinaḥ |

striyaś ca kāñcī-maṇi-kuṇḍalojjvalā

haranti ceto yugapat pravāsinām ||19||

mālāḥ kadamba-nava-kesara-ketakībhir

āyojitāḥ śirasi bibhrati yoṣito’dya |

karṇāntareṣu kakubha-druma-mañjarībhir

icchānukūla-racitān avataṁsakāṁś ca ||20||

kālāguru-pracura-candana-carcitāṅgyaḥ

puṣpāvataṁsa-surabhī-kṛta-keśa-pāśāḥ |

śrutvā dhvaniṁ jala-mucāṁ tvaritaṁ pradoṣaṁ

śayyā-gṛhaṁ guru-gṛhāt pradiśanti nāryaḥ ||21||

kuvalaya-dala-nīlair unnatais toya-namrair

mṛdu-pavanair manda-mandaṁ caladbhiḥ |

apahṛtam iva cetas toyadaiḥ sendra-cāpaiḥ

pathika-jana-vadhūnāṁ tad-viyogākulānām ||22||

mudita iva kadambair jāti-puṣpaiḥ samantāt

pavana-calita-śākhaiḥ śākhibhir nṛtyatīva |

hasitam iva vidhatte sūcibhiḥ ketakīnāṁ

nava-salila-niṣeka-cchinna-tāpo vanāntaḥ ||23||

śirasi bakula-mālāṁ mālatībhiḥ sametāṁ

vikasita-nava-puṣpair yūthikā-kuḍmalaiś ca |

vikaca-nava-kadambaiḥ karṇapūraṁ vadhūnāṁ

racayati jaladaughaḥ kāntavat kāla eṣaḥ ||24||

dadhati vara-kucāgrair unnatair hāra-yaṣṭiṁ

pratanu-sita-dukūlānyāyataiḥ śroṇi-bimbaiḥ |

nava-jala-kaṇa-sekād udgatāṁ roma-rājīṁ

lalita-vali-vibhaṅgair madhya-deśaiś ca nāryaḥ ||25||

nava-jala-kaṇa-saṅgāc chītatām ādadānaḥ

kusuma-bhara-natānāṁ lāsakaḥ pādapānām |

janita-rucira-gandhaḥ ketakīnāṁ rajobhiḥ

pariharati nabhasvān proṣitānāṁ manāṁsi ||26||

jaladhara-vinatānām āśarayo’smākam ucciar

ayam iti jala-sekais toyadās toya-namrāḥ |

atiśaya-paruṣābhir grīṣma-vahneḥ śilābhiḥ

samupajanita-tāpaṁ hlādayantīva vindhyam ||27||

bahu-guṇa-ramaṇīyaḥ kāminī-citta-hārī

taru-viṭapa-latānāṁ bāndhavo nirvikāraḥ |

jalada-samaya eva prāṇināṁ prāṇa-bhūto

diśatu tava hitāni prāyaśo vāñchitāni ||28||

iti dvitīya-sargaḥ varṣā-ṛtu-varṇane samāptaḥ

||2||

--o)0(o--

(3)

### tṛtīyaḥ sargaḥ

# śarad-ṛtu-varṇanam

kāśāṁśukā vikaca-padma-manojña-vaktrā

sonmāda-haṁsa-rava-nūpura-nāda-ramyā |

āpakva-śāli-rucirā tanu-gātra-yaṣṭiḥ

prāptā śaran-nava-vadhūr iva rūpa-ramyā ||1||

kāśair mahī śiśira-dīdhitinā rajanyo

haṁsair jalāni saritāṁ kumudaiḥ sarāṁsi |

sapta-cchadaiḥ kusuma-bhāra-natair vanāntāḥ

śuklīkṛtāny upavanāni ca mālatībhiḥ ||2||

cañcan-manojña-śapharī-rasanā-kalāpāḥ

paryanta-saṁsthita-sitāṇḍaja-paṅkti-hārāḥ |

nadyo viśāla-pulinānta-nitamba-bimbā

mandaṁ prayānti samadāḥ pramadā ivādya ||3||

vyoma kvacid rajata-śaṅkha-mṛṇāla-gaurais

tyaktāmbubhir laghutayā śataśaḥ prayātaiḥ |

saṁlakṣyate pavana-vega-calaiḥ payodai

rājeva cāmara-varair upavījyamānaḥ ||4||

bhinnāñjana-pracaya-kānti nabho manojñaṁ

bandhūka-puṣpa-racitāruṇatā ca bhūmiḥ |

vaprāś ca cāru kamalāvṛta-bhūmi-bhāgāḥ

protkaṇṭhayanti na mano bhuvi kasya yutaḥ ||5||

mandānilākulita-cārutarāgra-śākhaḥ

puṣpodgama-pracaya-komala-pallavāgraḥ |

matta-dvirepha-paripīta-madhu-prasekaś

cittaṁ visārayati kasya na kovidāraḥ ||6||

tārā-gaṇa-pravara-bhūṣaṇam udvahantī

meghāvarodha-parimukta-śaśāṅka-vaktrā |

jyotsnā-dukūlam amalaṁ rajanī dadhānā

vṛddhiṁ prayāty anudinaṁ pramadeva bālā ||7||

kāraṇḍavānana-vighaṭṭita-vīci-mālāḥ

kādamba-sārasa-cayākula-tīra-deśāḥ |

kurvanti haṁsa-virutaiḥ parito janasya

prītiṁ saroruha-rajo’ruṇitās taṭinyaḥ ||8||

netrotsavo hṛdaya-hāri-marīci-mālaḥ

prahlādakaḥ śiśira-sīkara-vāri-varṣī |

patyur viyoga-viṣa-digdha-śara-kṣatānāṁ

candro vahaty atitarāṁ tanum aṅganānām ||9||

ākampayan phala-bharānata-śāli-jālān

ānartayaṁs taru-varān kusumāvanamrān |

utphulla-paṅkaja-vanāṁ nalinīṁ vidhunvan

yūnāṁmanaś calayati prasabhaṁ nabhasvān ||10||

sonmāda-haṁsa-mithunair upaśobhitāni

svaccha-praphulla-kamalotpala-bhūṣitāni |

manda-prabhāta-pavanodgata-vīci-mālāny

utkaṇṭhayanti sahasā hṛdayaṁ sarāṁsi ||11||

naṣṭaṁ dhanur-bala-bhido jaladodareṣu

saudāminī sphurati nādya viyat-patākā |

dhunvanti pakṣa-pavanair na nabho balākāḥ

paśyanti nonnata-mukhā gaganaṁ mayūrāḥ ||12||

nṛtya-prayoga-rahitāñ chikhino vihāya

haṁsān upaiti madano madhura-pragītān |

muktvā kadamba-kuṭajārjuna-sarja-nīpān

sapta-cchadānupagatā kusumodgama-śrīḥ ||13||

śephālikākusuma-gandha-manoharāṇi

svastha-sthitāṇḍaja-kula-pratimād imāni |

paryanta-sasthita-mṛgī-nayanotpalāni

protkaṇṭhayanty uapvanāni manāṁsi puṁsām ||14||

kahlāra-padma-kumudāni muhur vidhunvaṁs

tat-saṅgamād adhika-śītalatām upetaḥ |

utkaṇṭhayaty atitarāṁ pavanaḥ prabhāte

patrānta-lagna-tuhināmbu-vidhūyamānaḥ ||15||

sampanna-śāli-nicayāvṛta-bhūtalāni

svastha-sthita-pracura-gokula-śobhitāni |

haṁsaiḥ sa-sārasa-kulaiḥ pratināditāni

somāntarāṇi janayanti nṛṇāṁ pramodam ||16||

haṁsair jitā sulalitā gatir aṅganānām

ambhoruhair vikasitair mukha-candra-kāntiḥ |

nīlotpalair mada-kalāni vilokitāni

bhrū-vibhramāś ca rucirās tanubhis taraṅgaiḥ ||17||

śyāmā latāḥ kusuma-bhāra-nata-pravālā

strīṇāṁ haranti ghṛta-bhūṣaṇa-bāhu-kāntim |

dantāvabhā-viśada-smita-candra-kāntiṁ

kaṅkeli-puṣpa-rucirā nava-mālatī ca ||18||

keśān nitānta-ghananī-kavi-kuñcitāgrān

āpūrayanti vanitā nava-mālatībhiḥ |

karṇeṣu ca pravara-kāñcana-kuḍmaleṣu

nīlotpalāni vividhāni niveśayanti ||19||

hāraiḥ sa-candana-rasaiḥ stana-maṇḍalāni

śroṇī-taṭaṁ suvipulaṁ rasanā-kalāpaiḥ |

pādāmbujāni kala-nūpura-śekharaiś ca

nāryaḥ prahṛṣṭa-manaso’dya vibhūṣayanti ||20||

sphuṭa-kumuda-citānāṁ rājahaṁsa-sthitānāṁ

marakata-maṇi-bhāsā vāriṇā bhūṣitānām |

śriyam atiśaya-rūpāṁ vyoma toyāśayānāṁ

vahati vigata-meghaṁ candra-tārāvakīrṇam ||21||

śaradi kumuda-saṅgād vāyavo vānti śītā

vigata-jalada-vṛndā dig-vibhāgā manojñāḥ |

vigata-kaluṣam ambhaḥ śyāna-paṅkā dharitrī

vimala-kiraṇa-candraṁ vyoma tārā-vicitram ||22||

divasa-kara-mayūkhair bodhyamānaṁ prabhāte

vara-yuvati-mukhābhaṁ paṅkajaṁ jṛmbhate’dya |

kumudam api gate’staṁ līyate candra-bimbe

hasitam iva vadhūnāṁ proṣiteṣu priyeṣu ||23||

asita-nayana-lakṣmīṁ lakṣayitvotpaleṣu

kvaṇita-kanakāñcīṁ matta-haṁsa-svaneṣu |

adhara-rucira-śobhāṁ bandhu-jīve priyāṇāṁ

pathika-jana idānīṁ roditi bhrānta-cittaḥ ||24||

strīṇāṁ vihāya vadaneṣu śaśāṅka-lakṣmīṁ

kāmaṁ ca haṁsa-vacanaṁ maṇi-nūpureṣu |

bandhūka-kāntim adhareṣu manohareṣu

kāpi prayāti subhagā śaradāgama-śrīḥ ||25||

vikaca-kamala-vaktrā phulla-nīlotpalākṣī

vikasita-nava-kāśa-śveta-vāso vasānā |

kumuda-rucira-kāntiḥ kāminīvonmadeyaṁ

pratidiśatu śaradaś cetasaḥ prītim agryām ||26||

iti tṛtīyaḥ sargaḥ śarad-ṛtu-varṇane samāptaḥ

||3||

--o)0(o--

(4)

### caturthaḥ sargaḥ

# hemanta-ṛtu-varṇanam

nava-pravālodgama-sasya-ramyaḥ

praphullodhraḥ paripakva-śāliḥ |

vilīna-padmaḥ prapatat-tuṣāro

hemanta-kālaḥ samupāgato’yam ||1||

manoharaiḥ kuṅkuma-rāga-raktas

tuṣāra-kundendu-nibhaiś ca hāraiḥ |

vilāsinīnāṁ stana-śālinīnām

alaṁkriyante stana-maṇḍalāni ||2||

na bāhu-yugmeṣu vilāsinīnāṁ

prayānti saṅgaṁ valayāṅgadāni |

nitamba-bimbeṣu navaṁ dukūlaṁ

tanv-aṁśukaṁ pīna-payodhareṣu ||3||

kāñcī-guṇaiḥ kāñcana-ratna-citrair

no bhūṣayanti pramadā nitambam |

na nūpurair haṁsa-rutaṁ bhajadbhiḥ

pādāmbujāny ambuja-kānti-bhāñji ||4||

gātrāṇi kālīya-kacarcitāni

sapatralekhāni mukhāmbujāni |

śirāṁsi kālāguru-dhūpitāni

kurvanti nāryaḥ suratotsavāya ||5||

rati-śrama-kṣāma-vipāṇḍu-vaktrāḥ

samprāpta-harṣābhyudayās taruṇyaḥ |

hasanti noccair daśanāgra-bhinnān

prapīyamānān adharān avekṣya ||6||

pīna-stanoraḥ-sthala-bhāga-śobhām

āsādya tat-pīḍana-jāta-khedaḥ |

tṛṇāgra-lagnais tuhinaiḥ patadbhir

ākrandatīvoṣasi śīta-kālaḥ ||7||

prabhūta-śāli-prasavaiś citāni

mṛgāṅganā-yūtha-vibhūṣitāni |

manohara-krauñca-nināditāni

sīmāntarāṇy utsukayanti cetaḥ ||8||

praphulla-nīlotpala-śobhitāni

sonmāda-kādamba-vibhūṣitāni |

prasanna-toyāni suśītalāni

sarāṁsi cetāṁsi haranti puṁsām ||9||

pākaṁ vrajanti hima-jāta-śītair

ādhūyamānā satataṁ marudbhiḥ |

priye priyaṅguḥ priya-viprayuktāḥ

vipāṇḍutāṁ yāti vilāsinīva ||10||

puṣpāsavāmodi-sugandhi-vaktro

niḥśvāsa-vātaiḥ surabhī-kṛtāṅgaḥ |

parasparāṅga-vyatirikta-śāyī

śete janaḥ kāma-rasānuviddhaḥ ||11||

danta-cchadaiḥ sa-vraṇa-danta-cihnaiḥ

stanaiś ca pāṇy-agra-kṛtābhilekhaiḥ |

saṁsūcyate nirdayam aṅganānāṁ

ratopayogo nava-yauvanānām ||12||

kācid vibhūṣayati darpaṇa-sakta-hastā

bālātapeṣu vanitā vadanāravindam |

danta-cchadaṁ priyatamena nipīta-sāraṁ

dantāgra-bhinnam avakṛṣya nirīkṣate ca ||13||

anyā prakāma-surata-śrama-khinna-dehā

rātri-prajāgara-vipāṭala-netra-padmā |

srastāṁsa-deśa-lulitākula-keśa-pāśā

nidrāṁ prayāti mṛdu-sūrya-karābhitaptā ||14||

nirmālya-dāma parimukta-manojña-gandhaṁ

mūrdhno’panīya ghana-nīla-śiroruhāntāḥ |

pīnonnata-stana-bharānata-gātra-yaṣṭyaḥ

kurvanti keśa-racanām aparās taruṇyaḥ ||15||

anyā priyeṇa parimuktam avekṣya gātraṁ

harṣānvitā viracitādhara-cāru-śobhā |

kūrpāsakaṁ paridadhāti nakha-kṣatāṅgī

vyālambi-nīla-lalitālaka-kuñcitākṣī ||16||

anyāś ciraṁ surata-keli-pariśrameṇa

khedaṁ gatāḥ praśithilīkṛta-gātra-yaṣṭyaḥ |

saṁhṛṣyamāṇa-pulakor upayodharāntā

abhyañjanaṁ vidadhati pramadāḥ suśobhāḥ ||17||

bahu-guṇa-ramaṇīyo yoṣitāṁ citta-hārī

pariṇata-bahu-śāli-vyākula-grāma-sīmā |

satatam atimanojñaḥ krauñca-mālā-parītaḥ

pradiśatu hima-yuktaḥ kāla eṣa sukhaṁ vaḥ ||18||

iti caturtha-sargaḥ hemanta-ṛtu-varṇane samāptaḥ

||4||

--o)0(o--

(5)

### pañcamaḥ sargaḥ

# śiśira-ṛtu-varṇanam

prarūḍha-śāly-aṁśu-cayair manoharaṁ

kvacit sthita-krauñca-nināda-rājitam |

prakāma-kāmaṁ pramadā-jana-priyaṁ

varoru kālaṁ śiśirāhvayaṁ śṛṇu ||1||

niruddha-vātāyana-mandirodaraṁ

hutāśano bhānumato gabhastayaḥ |

gurūṇi vāsāṁsy abalāḥ sa-yauvanāḥ

prayānti kāle’tra janasya sevyatām ||2||

na candanaṁ candra-marīci-śītalāḥ

naharmya-pṛṣṭhaṁ śarad-indu-nirmalam |

na vāyavaḥ sāndra-tuṣāra-śītalā

janasya cittaṁ ramayanti sāmpratam ||3||

tuṣāra-saṅghāta-nipāta-śītalāḥ

saśāṅkabhābhiḥ śiśirī-kṛtāḥ punaḥ |

vipāṇḍutārāgaṇa-jihma-bhūṣitā

janasya sevyā na bhavanti rātrayaḥ ||4||

gṛhīta-tāmbūla-vilepana-srajaḥ

mukhāsavāmodita-vaktra-paṅkajāḥ |

prakāma-kālāguru-dhūpa-vāsitaṁ

viśanti śayyā-gṛham utsukāḥ striyaḥ ||5||

kṛtāparādhān bahuśo’pi tarjitān

savepathūn sādhvasa-lupta-cetasaḥ |

nirīkṣya bhartṝn suratābhilāṣiṇaḥ

striyo’parādhān samadā visasmaruḥ ||6||

prakāma-kāmair yuvabhiḥ sanirdayaṁ

niśāsu dīrghāsvabhirāmitāś ciram |

bhramanti mandaṁ śrama-kheditorasaḥ

kṣapāvasāne nava-yauvanāḥ striyaḥ ||7||

manojña-kūrpāsaka-pīḍita-stanāḥ

sarāga-kauśeyaka-bhūṣitorasaḥ |

niveśitāntaḥ-kusumaiḥ śiroruhair

vibhūṣayantīva himāgamaṁ striyaḥ ||8||

payodharaiḥ kuṅkuma-rāga-piñjaraiḥ

sukhopasevyair nava-yauvanoṣmabhiḥ |

vilāsinībhiḥ paripīḍitorasaḥ

svapanti śītaṁ paribhūya kāminaḥ ||9||

sugandhi-niśvāsa-vikampitotpalaṁ

manoharaṁ kāma-rati-prabodhakam |

niśāsu hṛṣṭāḥ saha kāmibhiḥ striyaḥ

pibanti madyaṁ sadanīyam uttamam ||10||

apagata-mada-rāgā yoṣid ekā prabhāte

kṛta-niviḍa-kucāgrā patyur āliṅganena |

priyatama-paribhuktaṁ vīkṣamāṇā sva-dehaṁ

vrajati śayana-vāsād vāsam anyad dhasantī ||11||

aguru-surabhi-dhūpāmoditaṁ keśa-pāśaṁ

galita-kusuma-mālaṁ tanvatī kuñcitāgram |

tyajati guru-nitambā nimna-madhyāvasānā

uṣasi śayanam anyā kāminī cāru-śobhām ||12||

kanaka-kamala-kāntaiḥ sādya evāmbudhautaiḥ

śravaṇa-taṭa-niṣaktaiḥ pāṭalopānta-netraiḥ |

uṣasi vadama-bimbai rasa-saṁsakta-keśaiḥ

śriya iva gṛha-madhye saṁsthitā yoṣito’dya ||13||

pṛthu-jaghana-bharārtāḥ kiñcid ānamra-madhyāḥ

stana-bhara-parikhedān manda-mandaṁ vrajantyaḥ |

surata-samaya-veśaṁ naiśam āśu prahāya

dadhati divasa-yogyaṁ veṣam anyās taruṇyaḥ ||14||

nakha-pada-cita-bhāgān vīkṣamāṇāḥ stanāgrān

agharakisalayāgraṁ danta-bhinnaṁ spṛśantyaḥ |

abhimata-rasam etaṁ nandayantyas taruṇyaḥ

savitur udaya-kāle bhūsyantyānanāni ||15||

pracura-guḍa-vikāraḥ svādu-śālīkṣu-ramyaḥ

prabala-surata-kelir jāta-kandarpa-darpaḥ |

priya-jana-rahitānāṁ citta-santāpa-hetuḥ

śiśira-samaya eṣa śreyase vo’stu nityam ||16||

iti pañcama-sargaḥ śiśira-ṛtu-varṇane samāptaḥ

||5||

--o)0(o--

(6)

### ṣaṣṭhaḥ sargaḥ

# vasanta-ṛtu-varṇanam

praphulla-cūtāṅkura-tīkṣṇa-sāyo

dvirepha-mālā-vilasad-dhanur-guṇaḥ |

manāṁsi veddhuṁ surata-prasaṅgināṁ

vasanta-yoddhā samupāgataḥ priye ||1||

drumāḥ sapuṣpāḥ salilaṁ sapadmaṁ

stiryaḥ sa-kāmāḥ pavanaḥ sugandhiḥ |

sukhāḥ pradoṣā divasāś ca ramyāḥ

sarvaṁ priye cārutaraṁ vasante ||2||

vāpī-jalānāṁ maṇi-mekhalānāṁ

śaśāṅka-bhāsāṁ pramadā-janānām |

cūta-drumāṇāṁ kusumānvitānāṁ

dadāti saubhāgya-mayaṁ vasantaḥ ||3||

kusumbha-rāgāruṇitair dukūlair

nitamba-bimbāni vilāsinīnānām |

raktāṁśukaiḥ kuṅkuma-rāga-gaurair

alaṅkriyante stana-maṇḍalāni ||4||

karṇeṣu yogyaṁ nava-karṇikāraṁ

caleṣu nīleṣv alakeṣv aśokam |

puṣpaṁ ca phullaṁ nava-mallikāyāḥ

prayāti kāntiṁ madājanānām ||5||

staneṣu hārāḥ sita-candanārdrā

bhujeṣu saṅgaṁ valayāṅgadāni |

prayānty anaṅgātura-mānasānāṁ

nitambinīnāṁ jaghaneṣu kāñcyaḥ ||6||

sapatra-lekheṣu vilāsinīnāṁ

vaktreṣu hemāmburuhopameṣu |

ratnāntare mauktika-saṅga-ramyaḥ

svedāgamo vistaratām upaiti ||7||

ucchvāsayantyaḥ ślatha-bandhanāni

gātrāṇi kandarpa-samākulāni |

samīpa-vartiṣv adhunā priyeṣu

samutsukā eva bhavanti nāryaḥ ||8||

tanūni pāṇḍūni sa-mantharāṇi

muhur muhur jṛmbhaṇa-tat-parāṇi |

aṅgāny anaṅgaḥ pramadā-janasya

karoti lāvaṇya-sa-sambhramāṇi ||9||

netreṣu lolo madirālaseṣu

gaṇḍeṣu pāṇḍuḥ kaṭhinaḥ staneṣu |

madhyeṣu nimno jaghaneṣu pīnaḥ

strīṇām anaṅgo bahudhā sthito’dya ||10||

aṅgāni nidrālasa-vibhramāṇi

vākyāni kiñcin mada-lālasāni |

bhrū-kṣepa-jihmāni ca vīkṣitāni

cakāra kāmaḥ pramadā-janānām ||11||

priyaṅgu-kālīyaka-kuṅkumāktaṁ

staneṣu gaureṣu vilāsinībhiḥ |

ālipyante candanam aṅganābhir

madālasābhir mṛganābhi-yuktam ||12||

gurūṇi vāsāṁsi vihāya tūrṇaṁ

tanūni lākṣā-rasa-rañjitāni |

sugandhi-kālāguru-dhūpitāni

dhatte janaḥ kāma-madālasāṅgaḥ ||13||

puṁskokilaś cūtara-sāsavāni

mattaḥ priyāṁ cumbati rāga-hṛṣṭaḥ |

kūjad-dvirepho’py ayam ambujasthaḥ

priyaṁ priyāyāḥ prakaroti cāṭu ||14||

tāmra-pravāla-stavakāvanamrāś

cūta-drumāḥ puṣpita-cāru-śākhāḥ |

kurvanti kāmaṁ pavanāvadhūtāḥ

paryutsukaṁ mānasam aṅganānām ||15||

āmūlato vidruma-rāga-tāmraṁ

sa-pallavāḥ puṣpa-cayaṁ dadhānāḥ |

kurvanty aśokā hṛdayaṁ sa-śokaṁ

nirīkṣyamāṇā nava-yauvanānām ||16||

matta-dvirepha-paricumbita-cāru-puṣpā

mandānilākulita-namra-mṛdu-pravālāḥ |

kurvanti kāmi-manasāṁ sahasotsukatvaṁ

cūtābhirāma-kalikāḥ samavekṣyamāṇāḥ ||17||

kāntā-mukha-dyuti-juṣām api codgatānāṁ

śobhāṁ parāṁ kuravaka-druma-mañjarīṇām |

dṛṣṭvā priye sahṛdayasya bhaven na

kasya kandarpa-bāṇa-patana-vyathitaṁ hi cetaḥ ||18||

ādīpta-vahni-sadṛśair marutāvadhūtaiḥ

sarvatra kiṁśuka-vanaiḥ kusumāvanamraiḥ |

sadyo vasanta-samaye hi samāciteyaṁ

raktāṁśukā nava-vadhūr iva bhāti bhūmiḥ ||19||

kiṁ kiṁśukaiḥ śuka-mukha-cchavikbhir na bhinnaṁ

kiṁ karṇikāra-kusumair na kṛtaṁ nu dagdham |

yat kokilaḥ punar ayaṁ madhurair vacobhir

yūnāṁ manaḥ suvadanā-nihitaṁ nihanti ||20||

puṁskokilaiḥ kala-vacobhir upātta-harṣaiḥ

kūjadbhir unmada-kalāni vacāṁsi bhṛṅgaiḥ |

lajjānvitaṁ sa-vinayaṁ hṛdayaṁ kṣaṇena

paryākulaṁ kula-gṛhe’pi kṛtaṁ vadhūnām ||21||

ākampayan kusumitāḥ sahakāra-śākhā

vistārayan parabhūtasya vacāṁsi dikṣu |

vāyur vivāti hṛdayāni haran narāṇāṁ

nīhāra-pāta-vigamāt subhago vasante ||22||

kundaiḥ savibhrama-vadhū-hasitāvadātair

uddyotitāny upavanāni manoharāṇi |

cittaṁ muner api haranti nivṛtta-rāgaṁ

prāg eva rāga-malināni manāṁsi yūnām ||23||

ālambi-hema-rasanāḥ stana-sakta-hārāḥ

kandarpa-śithilīkṛta-gātra-yaṣṭyaḥ |

māse madhau madhura-kokila-bhṛṅga-nādair

nāryo haranti hṛdayaṁ prasabhaṁ narāṇām ||24||

nānā-manojña-kusuma-druma-bhūṣitāntān

hṛṣṭāny apuṣṭa-ninadākula-sānu-deśān |

śaileya-jāla-pariṇaddha-śilā-talaughān

dṛṣṭvā janaḥ kṣitibhṛto mudam eti sarvaḥ ||25||

netre nimīlayati roditi yāti śokaṁ

kareṇa viruṇaddhi virauti coccaiḥ |

kāntā-viyoga-parikhedita-citta-vṛttir

dṛṣṭvādhvagaḥ kusumitān sahakāra-vṛkṣān ||26||

sa-mada-madhu-bharāṇāṁ kokilānāṁ ca nādaiḥ

kusumita-sahakāraiḥ karṇikāraiś ca ramyaḥ |

iṣubhir iva sutīkṣṇair mānasaṁ māninīnāṁ

tudati kusuma-māso manmathodvejanāya ||27||

āmrī-mañjula-mañjarī-vara-śaraḥ sat-kiṁśukaṁ yad-dhanur

jyā yasyāli-kulaṁ kalaṅka-rahitaṁ chatraṁ sitāṁśuḥ sitam |

mattebho malayānilaḥ parabhṛto yad vandino loka-jit

so’yaṁ vo vitarītarītu vitanur bhadraṁ vasantānvitaḥ ||28||

iti ṣaṣṭhaḥ sargaḥ vasanta-ṛtu-varṇane samāptaḥ

||6||

### samāptaś cāyaṁ granthaḥ

--o)0(o--